**ՀԻՄՆԱՎՈՐՈՒՄ**

**«ՀՀ քրեական օրենսգրքում լրացում կատարելու մասին», «Վարչական իրավախախտումների վերաբերյալ օրենսգրքում փոփոխություն կատարելու մասին» և «Ճանապարհային երթևեկության անվտանգության ապահովման մասին» օրենքում լրացում կատարելու մասին» օրենքների նախագծերի ընդունման**

***1. Ընթացիկ իրավիճակը և իրավական ակտի ընդունման անհրաժեշտությունը***

Օրենքների նախագծերի մշակումը նախատեսված է ՀՀ կառավարության 25.09.2015թ. N 1141-Ն որոշման հավելված 4-ով հաստատված «Ոստիկանության կողմից քաղաքացիներին ծառայությունների մատուցման ոլորտում հայտնաբերված կոռուպցիոն ռիսկերի և դրանց չեզոքացմանը և (կամ) նվազեցմանն ուղղված միջոցառումների» ծրագրի 16-րդ և 18-րդ կետերով:

**«ՀՀ քրեական օրենսգրքում լրացում կատարելու մասին»** ՀՀ օրենքի նախագծիընդունումը պայմանավորված է ոչ սթափ վիճակում, ինչպես նաև տրանսպորտային միջոց վարելու իրավունքից զրկված տրանսպորտային միջոց վարող անձի պատասխանատվությունը **հստակեցնելու անհրաժեշտությամբ:** Քրեական օրենսգրքի 243.1-ին հոդվածում կիրառվում է «տրանսպորտային միջոցներ վարելու իրավունքից զրկված անձ», իսկ Վարչական իրավախախտումների վերաբերյալ օրենսգրքի 126-րդ և 128-րդ հոդվածներում՝ «տրանսպորտային միջոցներ վարելու իրավունք չունեցող անձ» հասկացությունը:

Մասնավորապես՝

1. Քրեական օրենսգրքի 243.1-ին հոդվածի 1-ին մասով պատասխանատվություն է նախատեսված տրանսպորտային միջոցներ ***վարելու իրավունքից զրկված*** անձի կողմից տրանսպորտային միջոց վարելու համար, իսկ Վարչական իրավախախտումների վերաբերյալ օրենսգրքի 128-րդ հոդվածի 1-ին մասով՝ տրանսպորտային միջոցներ ***վարելու իրավունք չունեցող*** անձի կողմից տրանսպորտային միջոց վարելու համար:

2. Քրեական օրենսգրքի 243.1-րդ հոդվածի 2-րդ մասով պատասխանատվություն է նախատեսված տրանսպորտային միջոցներ ***վարելու իրավունքից զրկված*** անձի կողմից ոչ սթափ վիճակում տրանսպորտային միջոց վարելու կամ այդ անձի կողմից սթափության վիճակի զննություն անցնելուց հրաժարվելու կամ խուսափելու համար, իսկ Վարչական իրավախախտումների վերաբերյալ օրենսգրքի 126-րդ հոդվածի 6-րդ մասով՝ տրանսպորտային միջոցներ ***վարելու իրավունք չունեցող*** անձի կողմից նույն հոդվածի 2-րդ (ոչ սթափ վիճակում տրանսպորտային միջոցներ վարելը) և 4-րդ (սթափության վիճակը ստուգելու նպատակով զննություն անցնելուց խուսափելը) մասերով նախատեսված արարք կատարելու համար:

Միաժամանակ, նշենք, որ Վարչական իրավախախտումների վերաբերյալ օրենսգրքի 128-րդ հոդվածի 7-րդ մասով սահմանված է **«տրանսպորտային միջոցներ վարելու իրավունք չունեցող անձ»** հասկացությունը, որը ներառում է ոչ միայն սահմանված կարգով վարորդական ***վկայական չստացած*** անձանց, այլ նաև վարորդական վկայական ստացած, սակայն օրենքով սահմանված կարգով ***վարելու իրավունքից******զրկված և զրկման ժամկետը լրանալուց հետո վարելու իրավունքը սահմանված կարգով չվերականգնած անձանց:***

Այսինքն՝ վարչական տույժի ենթարկված անձը մինչև վարելու իրավունքից զրկելու ժամկետը լրանալը համարվում է տրանսպորտային միջոցներ վարելու իրավունքից զրկված:

ՀՀ կառավարության 25.09.2015թ. N 1141-Ն որոշման 4-րդ հավելվածի 16-րդ կետում նշված է, որ վարչական իրավախախտումների վերաբերյալ օրենսգրքի 126-րդ հոդվածի և քրեական օրենսգրքի հոդված 243.1-ինի դրույթները նույնաբովանդակ են, ինչը չարաշահման հնարավորություն է տալիս: Նման տարընկալումներից խուսափելու նպատակով «ՀՀ քրեական օրենսգրքում լրացում կատարելու մասին» նախագծով սահմանվում է **«տրանսպորտային միջոցներ վարելու իրավունք չունեցող անձ»** հասկացությունը:

**«Ճանապարհային երթևեկության անվտանգության ապահովման մասին» օրենքում լրացում կատարելու մասին» օրենքի նախագծի ընդունումը բխում է** ՀՀ կառավարության 25.09.2015թ. N 1141-Ն որոշման 4-րդ հավելվածի **18-րդ կետից, որով նախատեսվում է** «**սահմանել վարչական պատասխանատվություն՝ իրավախախտման համար վարորդի կողմից տրանսպորտային միջոցից իջնելու համար, բացառությամբ ՃՈ աշխատակցի կողմից ներկայացված պահանջների**», ինչը ծրագրում **հիմնավորված է ՃՈ աշխատակիցների կողմից իրավախախտման համար կանգնեցված վարորդների հետ շփման ընթացակարգում չարաշահումների ռիսկը նվազեցնելու անհրաժեշտությամբ:**

***2. Առաջարկվող կարգավորման բնույթը***

Ներկայացված նախագծով ՀՀ քրեական օրենսգրքի 243.1 հոդվածում «տրանսպորտային միջոցներ վարելու իրավունքից զրկված անձ» հասկացությունը սահմանելով՝ հստակեցվում են նույն արարքի համար քրեական և վարչական պատասխանատվության սահմանները, ինչն էլ կբացառի սուբյեկտիվ մոտեցումը և չարաշահումները:

Միաժամանակ «Վարչական իրավախախտումների վերաբերյալ օրենսգրքում փոփոխություն կատարելու մասին» ՀՀ օրենքի նախագծով 124-րդ հոդվածի 32-րդ մասից և 128-րդ հոդվածի վերնագրից հանվել են **«*կամ տրանսպորտային միջոցներ******վարելու իրավունքից զրկված*»** բառերը՝ հաշվի առնելով, որ 21.12.2015թ. ՀՕ-178-Ն օրենքով ուժը կորցրած է ճանաչվել 128-րդ հոդվածի 2-րդ մասով նախատեսված՝ տրանսպորտային միջոցներ վարելու իրավունքից զրկված անձի կողմից տրանսպորտային միջոցներ վարելու վերաբերյալ դրույթը, և նշված արարքի համար նախատեսվել է քրեական պատասխանատվություն (243.1-ին հոդվածը լրաց. 21.12.2015թ. ՀՕ-180-Ն):

«Ճանապարհային երթևեկության անվտանգության ապահովման մասին» օրենքում լրացում կատարելու մասին» օրենքի **նախագծով վարորդների և ուղևորների համար պարտականություն է սահմանվում ՃՈ աշխատակցի կողմից տրանսպորտային միջոցը կանգնեցնելուց հետո վերջինիս պահանջով չիջնել տրանսպորտային միջոցից՝ ծառայողական պարտականությունների կատարմանը չխոչընդոտելու նպատակով:**

**Հարկ է նշել, որ ՎԻՎՕ-ի 182-րդ հոդվածով արդեն իսկ վարչական պատասխանատվություն է նախատեսված ոստիկանության ծառայողի օրինական պահանջը չկատարելու համար:**

Միաժամանակ, «Ճանապարհային երթևեկության անվտանգության ապահովման մասին» ՀՀ օրենքի 17-րդ հոդվածի 7-րդ մասով սահմանված են այն դեպքերը, երբ ոստիկանության ծառայողը կարող է տրանսպորտային միջոցը կանգնեցնելուց հետո վարորդին առաջարկել դուրս գալ տրանսպորտային միջոցի խցիկից կամ սրահից:

***3.Նախագծի մշակման գործընթացում ներգրավված ինստիտուտները և անձինք***

Նախագիծը մշակվել է Հայաստանի Հանրապետության ոստիկանության կողմից:

***4. Ակնկալվող արդյունքը***

Նախագծերի ընդունման արդյունքում կհստակեցվեն վարչական և քրեական պատասխանատվության սահմանները, կբացառվեն կոռուպցիոն ռիսկերը, կկանոնակարգվի ՃՈ աշխատակիցների և վարորդների շփման ընթացակարգը:

***ՀՀ ՈՍՏԻԿԱՆՈՒԹՅՈՒՆ***

***ՏԵՂԵԿԱՆՔ***

***«ՀՀ քրեական օրենսգրքում լրացում կատարելու մասին», «Վարչական իրավախախտումների վերաբերյալ օրենսգրքում փոփոխություն կատարելու մասին» և «Ճանապարհային երթևեկության անվտանգության ապահովման մասին» օրենքում լրացում կատարելու մասին» օրենքների նախագծերի ընդունման***

***կապակցությամբ այլ նորմատիվ իրավական ակտեր ընդունելու անհրաժեշտության մասին***

«ՀՀ քրեական օրենսգրքում լրացում կատարելու մասին», «Վարչական իրավախախտումների վերաբերյալ օրենսգրքում փոփոխություն կատարելու մասին» և «Ճանապարհային երթևեկության անվտանգության ապահովման մասին» օրենքում լրացում կատարելու մասին» օրենքների նախագծերի ընդունման կապակցությամբ այլ իրավական ակտերի ընդունման անհրաժեշտություն չի առաջանում:

***ՀՀ ՈՍՏԻԿԱՆՈՒԹՅՈՒՆ***

***ՏԵՂԵԿԱՆՔ***

***«ՀՀ քրեական օրենսգրքում լրացում կատարելու մասին», «Վարչական իրավախախտումների վերաբերյալ օրենսգրքում փոփոխություն կատարելու մասին» և «Ճանապարհային երթևեկության անվտանգության ապահովման մասին» օրենքում լրացում կատարելու մասին» օրենքների նախագծերի ընդունման դեպքում պետական կամ տեղական ինքնակառավարման մարմնի բյուջեում ծախսերի և եկամուտների էական ավելացման կամ նվազեցման մասին***

«ՀՀ քրեական օրենսգրքում լրացում կատարելու մասին», «Վարչական իրավախախտումների վերաբերյալ օրենսգրքում փոփոխություն կատարելու մասին» և «Ճանապարհային երթևեկության անվտանգության ապահովման մասին» օրենքում լրացում կատարելու մասին» օրենքների նախագծերի ընդունման դեպքում պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի առաջանա:

***ՀՀ ՈՍՏԻԿԱՆՈՒԹՅՈՒՆ***